«DR. DOOM:»: - Den greske krisen sprer seg

Professor Nouriel Roubini mener problemene med vaklende statsgjeld har forverret seg den siste tiden.

-KRISEN FORVERRES: Nouriel Roubini mener gjeldskrisen er i ferd med å spre seg til større OECD-land. Vis mer byoutline Larsen, Håkon Mosvold

Publisert: Oppdatert: 21. april 2010 22:24 , Publisert: 21. april 2010 21:42

Den statlige gjeldskrisen i Europa, som i utgangspunktet dreiet seg om Hellas, er i ferd med å spre seg til mange av de andre store økonomiene i Organization for Economic Cooperation and Development (OECD), ifølge Nouriel Roubini, økonomiprofessor ved New York University.

Professoren er også kjent som "Dr. Doom", etter at han traff blink med sine spådommer om finanskrisen.

- Bærekraftighet i statsgjeld har eksplodert som et alvorlig problem i utviklede økonomier, spesielt i eurosonens "PIIGS", Portugal, Italia, Irland, Hellas og Spania, men også i flere større OECD-land, inkludert USA, skriver Roubini i et notat publisert på Roubini Global Economics' nettsider.

Møte om kriselån

I det frykten for konsekvensene av vulkanutbruddet på Island har begynt å avta noe, har Hellas igjen kommet i fokus: Onsdag møtte greske myndigheter representanter for Det internasjonale pengefondet (IMF) for å begynne forhandlingene om betingelsene for et kriselån.

Årsakene til at Hellas sammen med flere andre euroland har havnet i denne knipen er sammensatte, mener Roubini.

- Problemene i eurosonen har oppstått først og fremst som en følge av tap av konkurransedyktighet. Lønnsveksten og arbeidskostnadene har overgått produktiviteten. Udisiplinert finanspolitikk har også bidratt til å forverre situasjonen, sammen med, og dette er avgjørende, appresieringen av euroen mellom årene 2002 og 2008, slår professoren fast.

Tror ikke på redning

I likhet med den tilsvarende dystre George Soros mener Roubini det er lite betryggende at en redning av de greske statsfinansene nå kan stå på trappene.

- De nåværende EU/IMF-planene om å redde det verst stilte landet - Hellas - har blitt mottatt med velbegrunnet skepsis i markedene, ettersom tiltakene ikke tar hånd om kjernen i problemene ved gjeldssituasjonen.

Han venter derfor at eurosonen vil henge etter utviklingen i den økonomiske gjeninnhentingen gjennom 2010, og anslår en vekst på 0,9 prosent i eurolandenes bruttonasjonalprodukt i år. Til sammenligning venter han en vekst på 2,8 prosent i USA:

Asia, ekskludert Japan vil ifølge professoren ha en BNP-vekst på 8,2 prosent.

Les flere økonominyheter på E24